## La Generalitat reclama al Govern que reprenga les ajudes a la regeneració urbana que va eliminar del Pla estatal de vivenda, cosa que va posar en perill barris deteriorats com el de San Antón a Elx

*** La Vicepresidència Primera i Conselleria de Servicis Socials, Igualtat i Vivenda sol·licita la inclusió d’estes ajudes en el pla a través d’una carta remesa en març al Ministeri de la Vivenda i Agenda Urbana
* El secretari autonòmic de Vivenda es reunix amb l’alcalde d’Elx per a oferir una solució residencial urgent a les famílies afectades a través de les vivendes del parc públic i dels  tècnics de l’Institut Valencià de l’Edificació per a la revisió d’edificis**

La Generalitat, a través de la Direcció General de Vivenda, ha enviat una carta al Govern d’Espanya en la qual sol·licita la incorporació de les ajudes a les àrees de regeneració i renovació urbana i rural en el nou Pla estatal de vivenda, que va eliminar en el Pla 2022-2025, amb la qual cosa va deixar abandonats i va posar en perill barris deteriorats que ja estaven en fase de regeneració, com el barri de San Antón d’Elx.

La carta, datada el 13 de març de 2025, lamenta que “l’actual Pla estatal de vivenda 2022-2025 no desenrotlla un programa d’ajudes similar al que històricament s’estava desplegant des de feia dècades, com ara els relatius a àrees de regeneració i renovació urbana i rural”, i afig que el Reial decret 853/2021 va desenrotllar un programa similar, però que no preveu determinades actuacions que prèviament eren subvencionables, com és el cas de la renovació de nous edificis, amb la prèvia demolició dels existents.

En este punt, explica que “alguns dels ajuntaments ja havien plantejat actuacions de renovació en casos en els quals l’edificació estava tan danyada que no era viable la seua rehabilitació”, i l’equip de Vivenda de la Generalitat fa “menció especial de les actuacions desplegades per l’Ajuntament d’Elx en el barri de San Antón, actuacions que han necessitat un instrument urbanístic (Pla de reforma interior de millora), a fi de possibilitar la renovació d’un barri sencer de més de 1.000 vivendes i que l’Ajuntament ha anat executant en diverses fases, com es pot vore en les àrees subscrites en 2014 i 2018, que es correspondria amb poc més d’un terç del total de vivendes”.

No obstant això, continua l’escrit, “després de l’aprovació del nou Pla estatal de vivenda 2022-2025, l’Ajuntament d’Elx (així com altres ajuntaments que tingueren previst actuar en entorns tan degradats en els quals fora necessari demolir i tornar a construir els edificis) ha perdut la possibilitat de rebre cap ajuda, la qual cosa podria portar a fer inviable este projecte”.

“Per tot això, i atés que és una solució que donaria resposta als àmbits especialment danyats, s’entén que seria molt convenient incloure la possibilitat d’actuar sobre edificis que hagen de ser demolits, i tornats a construir, ja siga amb la represa d’un programa similar en l’actual Pla estatal de vivenda 2022-2025 o la seua consideració en futurs plans estatals”, indica la carta remesa al Ministeri de Vivenda.

**Deteriorament dels edificis**

La necessitat d’estes ajudes s’ha fet més evident amb l’acceleració en la deterioració d’un dels edificis del barri de San Antón d’Elx, del qual fa dos nits calgué desallotjar 61 persones.

Este matí, el secretari autonòmic de Vivenda, Sebastián Fernández, s’ha reunit amb l’alcalde d’Elx, Pablo Ruz, per a oferir una solució residencial urgent a les famílies afectades, que de moment es troben reallotjades, a través de les vivendes disponibles de l’Entitat Valenciana de Vivenda i Sòl en el municipi.

A més, Fernández també ha posat a la disposició de l’Ajuntament personal tècnic de l’Institut Valencià de l’Edificació, perquè amb els tècnics municipals facen les revisions necessàries en les edificacions del barri.

**76 vivendes noves a Elx**

El secretari autonòmic de Vivenda de la Generalitat, Sebastián Fernández, ha subratllat que “este Consell està treballant per la recuperació de barris com el de San Antón des que va accedir a la Generalitat, amb la finalitat que el Govern siga responsable per a poder revitalitzar-los en el mínim temps possible i recuperar el temps perdut en l’anterior legislatura, quan els Governs de Sánchez i de Ximo Puig van permetre que s’aparcaren les ajudes no només per a recuperar edificis, sinó per a donar seguretat als ciutadans”.

Així mateix, el secretari autonòmic ha recordat que “el Consell està treballant sense descans per a posar vivenda en el mercat i, en particular, treballant en municipis com Elx, a on enguany ja s’ha licitat la construcció de 76 vivendes assequibles, i continuarà buscant fórmules per a impulsar la construcció de vivendes i donar solució a problemes que el Govern anterior no va saber atallar, com és la rehabilitació del barri de San Antón”.

Fecha: 11/04/2025